Päevakorrapunkt nr 6

Võru Vallavolikogu 22.11.2017

otsus nr ….

EELNÕU

**O T S U S**

Võru 22.11.2017 nr …..

**Vallavanematele hüvitise maksmine ja asjaajamise üleandmine**

Vabariigi Valitsuse 22.06.2017 määruse nr 105 „Lasva valla, Orava valla, Sõmerpalu valla, Vastseliina valla ja Võru valla osas haldusterritoriaalse korralduse ja Vabariigi Valitsuse 3. aprilli 1995. a määruse nr 159 „Eesti territooriumi haldusüksuste nimistu kinnitamine“ muutmine“ alusel moodustus Võru Vallavolikogu valimistulemuste väljakuulutamise päeval, s.o 21. oktoobril 2017 Võru valla, Lasva valla, Sõmerpalu valla, Vastseliina valla ja Orava valla ühinemisel uus omavalitsusüksus Võru vald.

Haldusreformi seaduse § 16 lõike 2 alusel lähtutakse kuni haldusterritoriaalse korralduse muutmise tulemusena moodustunud Võru valla uue põhimääruse kehtestamiseni ühinemislepingus kokku lepitud ühinenud kohaliku omavalitsuse üksuse põhimäärusest. Sama seaduse § 16 lõike 3 kohaselt võib kuni haldusterritoriaalse korralduse muutmise tulemusena moodustunud Võru valla põhimääruse kehtestamiseni kasutada ühinemislepingus kokku lepitud ühineva valla sümboolikat.

Lasva valla, Orava valla, Sõmerpalu valla, Vastseliina valla ja Võru valla ühinemise puhul on tegemist Vabariigi Valitsuse poolt algatatud haldusterritoriaalse korralduse muudatusega. Antud hetkel on kehtivad kaks ühinemislepingut: Lasva valla, Sõmerpalu valla ja Võru valla ühinemisleping ning Orava valla ja Vastseliina valla ühinemisleping. Nimetatud viie valla vahel ei ole sõlmitud ühinemiskokkulepet. Rahandusministeeriumi poolt välja töötatud dokumendi „Soovituslikud juhised ühinemiskokkuleppe koostamiseks“ alusel tuleb sellisel juhul lähtuda sellest ühinemislepingust, mille alusel on tekkinud kriteeriumitele vastav KOV, kui mõlemal osapoolel on ühinemisleping. Antud juhul on selleks lepinguks Lasva valla, Sõmerpalu valla ja Võru valla ühinemisleping.

Lasva valla, Sõmerpalu valla ja Võru valla ühinemislepingu punkti 4.4. alusel lähtutakse uue valla põhimääruse kehtestamiseni Võru valla põhimäärusest ning punkti 4.5. alusel lähtutakse kuni uue sümboolika kehtestamiseni Võru valla sümboolikast.

Vastavalt „Haldusreformi seaduse” § 19 lõike 1 punktile 2, kui vallavanema volitused on lõppenud seoses volikogude algatusel toimuva valdade haldusterritoriaalse korralduse muudatuse jõustumise tulemusena uue valitsuse ametisse nimetamisega ja isik on vallavanemana töötanud vähemalt ühe aasta enne ühinemise käigus moodustunud uue kohaliku omavalitsuse üksuse volikogu valimiste tulemuste väljakuulutamise päeva, makstakse volikogu otsusega hüvitist kohaliku omavalitsuse volikogu valimiste tulemuste väljakuulutamise päevale eelnenud kahe aasta vastava ametikoha kuu keskmise ametipalga, töötasu või hüvituse 12-kordses ulatuses.

Võru Vallavolikogu 01.11.2017 istungil valiti Võru vallavanemaks Kalmer Puusepp. Siit tulenevalt ei jätka vallavanemana Lasva vallavanem Juris Juhansoo, Vastseliina vallavanem Raul Tohv, Sõmerpalu vallavanem Aare Hollo, Võru vallavanem Georg Ruuda ja Orava vallavanem Riina Sabalisk.

Lähtudes eeltoodust ning võttes aluseks haldusreformi seaduse § 19 lg 1 p 2, lg 4 ja § 23 lg 2 ning halduskohtumenetluse seadustiku § 46, Võru Vallavolikogu

o t s u s t a b:

1. Maksta seoses volituste lõppemisega endisele Lasva vallavanem **Juris Juhansoole** hüvitist kohaliku omavalitsuse volikogu valimiste tulemuste väljakuulutamise päevale eelnenud kahe aasta vastava ametikoha kuu keskmise ametipalga, töötasu või hüvituse 12-kordses ulatuses.
2. Maksta seoses volituste lõppemisega endisele Orava vallavanem **Riina Sabaliskile** hüvitist kohaliku omavalitsuse volikogu valimiste tulemuste väljakuulutamise päevale eelnenud kahe aasta vastava ametikoha kuu keskmise ametipalga, töötasu või hüvituse 12-kordses ulatuses.
3. Maksta seoses volituste lõppemisega endisele Sõmerpalu vallavanem **Aare Hollole** hüvitist kohaliku omavalitsuse volikogu valimiste tulemuste väljakuulutamise päevale eelnenud kahe aasta vastava ametikoha kuu keskmise ametipalga, töötasu või hüvituse 12-kordses ulatuses.
4. Maksta seoses volituste lõppemisega endisele Vastseliina vallavanem **Raul Tohvile** hüvitist kohaliku omavalitsuse volikogu valimiste tulemuste väljakuulutamise päevale eelnenud kahe aasta vastava ametikoha kuu keskmise ametipalga, töötasu või hüvituse 12-kordses ulatuses.
5. Maksta seoses volituste lõppemisega endisele Võru vallavanem **Georg Ruudale** hüvitist kohaliku omavalitsuse volikogu valimiste tulemuste väljakuulutamise päevale eelnenud kahe aasta vastava ametikoha kuu keskmise ametipalga, töötasu või hüvituse 12-kordses ulatuses.
6. **Juris Juhansool, Riina Sabaliskil, Aare Hollol, Raul Tohvil** anda asjaajamine ja ametikohustuste täitmise tõttu temale kasutamiseks antud vara üle asjaomasele vallasekretärile hiljemalt 30. novembriks 2017. a.
7. **Georg Ruudal** anda asjaajamine ja ametikohustuste täitmise tõttu temale kasutuseks antud vara üle Võru vallavanem Kalmer Puusepp`ale hiljemalt 30. novembriks 2017. a.
8. Maksta **Juris Juhansoole, Riina Sabaliskile, Aare Hollole, Raul Tohvile ja Georg Ruudale** väljateenitud kasutamata jäänud puhkusepäevade eest hüvitist.
9. Käesolevat otsust on õigus vaidlustada 30 päeva jooksul, arvates päevast, millal vaiet esitama õigustatud isik otsusest teada sai või oleks pidanud teada saama, esitades vaide Võru Vallavolikogule haldusmenetluse seadusega vaidemenetlusele kehtestatud korras. Otsuse peale on kaebeõigusega isikul õigus esitada kaebus 30 päeva jooksul haldusakti teatavaks tegemisest arvates Tartu Halduskohtule halduskohtumenetluse seadustikus sätestatud korras.
10. Otsus jõustub teatavakstegemisest.

Aare Hollo

volikogu esimees

**Seletuskiri otsuse eelnõu ”Vallavanematele hüvitise maksmine ja asjaajamise üleandmine ” juurde.**

Hüvitise maksmine: „Haldusreformi seaduse” (HRS) § 19 lõige 1 punktile 2, kui vallavanema volitused on lõppenud seoses volikogude algatusel toimuva valdade haldusterritoriaalse korralduse muudatuse jõustumise tulemusena uue valitsuse ametisse nimetamisega ja isik on vallavanemana töötanud vähemalt ühe aasta enne ühinemise käigus moodustunud uue kohaliku omavalitsuse üksuse volikogu valimiste tulemuste väljakuulutamise päeva, makstakse volikogu otsusega hüvitist kohaliku omavalitsuse volikogu valimiste tulemuste väljakuulutamise päevale eelnenud kahe aasta vastava ametikoha kuu keskmise ametipalga, töötasu või hüvituse 12-kordses ulatuses. HRS paragrahvi 19 lõike 1 punktis 2 sätestatud hüvitist ei maksta, kui volikogu valib sama isiku vallavanema ametikohale uueks tähtajaks. HRS § 19 lõike 3 alusel ei kohaldata kohaliku omavalitsuse korralduse seaduse §-s 54 1sätestatut.

Haldusreformi seaduse § 19 lg  4 sätestab: Vabariigi Valitsuse algatatud valdade ja linnade haldusterritoriaalse korralduse muutmisel kohaldatakse kohaliku omavalitsuse korralduse seaduse § 541 lõigetes 3–5 sätestatud kohaliku omavalitsuse üksuste juhtidele hüvitise maksmise korda, millega kaasnevad kulud kaetakse käesoleva seaduse §-s 24 sätestatud korras, välja arvatud juhul, kui Vabariigi Valitsuse algatatud haldusterritoriaalse korralduse muutmise käigus ühendatakse omavalitsusüksuse miinimumsuuruse kriteeriumile mittevastav kohaliku omavalitsuse üksus §-s 8 nimetatud määruse kohaselt ühineva kohaliku omavalitsuse üksusega või § 7 lõikes 3 nimetatud kohaliku omavalitsuse üksuste puhul, kelle volikogud on ühinemist taotlenud ja kelle haldusterritoriaalse korralduse muutmiseks on Vabariigi Valitsus kehtestanud § 13 lõikes 1 nimetatud määruse. Sellisel juhul makstakse §-s 8 nimetatud Vabariigi Valitsuse määruses sätestatud või § 7 lõikes 3 nimetatud kohaliku omavalitsuse üksuse juhtidele hüvitist § 19 lõikes 1 sätestatud määras.

Asjaajamise üleandmine:

Eelnõu kohaselt annavad endised vallavanemad **Juris Juhansoo, Riina Sabalisk, Aare Hollo, Raul Tohv** asjaajamise ja ametikohustuste täitmise tõttu temale kasutamiseks antud vara üle asjaomasele vallasekretärile hiljemalt 30. novembriks 2017. a.

Eelnimetatud ettepanek on tingitud asjaolust, et olemasolevad vallavalitsused (ametiasutused) jätkavad oma tegevust Vastseliinas, Lasval, Oraval ja Sõmerpalus koos vallavalitsuse töötajatega kuni 31.12.2017.a.

Endine vallavanem **Georg Ruuda** annab asjaajamise ja ametikohustuste täitmise tõttu temale kasutamiseks antud vara üle Võru vallavanem Kalmer Puusepp` ale kui otsesele õigusjärglasele hiljemalt 30. novembriks 2017. a.

Inge Vill

Võru Vallavalitsus

vallasekretär